**อาสนวิหารกูร์เตอาเดอาร์เจช** (โรมาเนีย: *Catedrala Curtea de Argeș*) หรือ **อารามกูร์เตอาเดอาร์เจช** (*Mănăstirea Curtea de Argeș*) เป็นอาสนวิหารภายในอารามออร์ทอดอกซ์โรมาเนียในกูร์เตอาเดอาร์เจช ประเทศโรมาเนีย ตัวอาสนวิหารเป็นอาสนวิหารประจำอัครสังฆมณฑลอาร์เจชและมุสเชล

ภายนอกของอาสนวิหารทำมาจากหินปูนสีเทาอ่อน ภายในสร้างมาจากอิฐ ประดับประดาด้วยภาพเขียนปูนเปียก ไม่ไกลกันยังมีพระราชวังหลวงแบบโรมาเนีย สร้างขึ้นเมื่อปลายศตวรรษที่ 19 ตั้งอยู่ อาคารมีลักษณะคล้ายกับอนุสรณ์ศพขนาดใหญ่ สร้างขึ้นด้วยรูปแบบสถาปัตยกรรมไบแซนไทน์ ตกแต่งด้วยลายอาหรับ ตัวอาสนวิหารตั้งอยู่บนฐานยกสูงจากพื้น 7 ฟุต (2.1 เมตร) และรายล้อมด้วยราวลูกกรงล้อมเป็นรูปวงกลม ตรงกลางอาคารมีโดมยกสูง ด้านหน้ามีหอหลังคาโดมขนาดเล็กกว่าทรงเอียดบิดเกลียวตั้งอยู่ขนาบคู่หนึ่ง โดมที่สองมีขนาดกว้างและสูงกว่า ตั้งอยู่เหนือส่วนเติมของอาคาร (annex)

จดหมายเหตุต่าง ๆ ของอาสนวิหารถูกทำลายจากการรุกรานของกองทัพจากฮังการีและออตโตมัน แต่จารึกต่าง ๆ ทั้งในภาษากรีก, สลาฟ และโรมาเนีย ยังคงเหลือรอดมาถึงปัจจุบัน จารึกแผ่นหนึ่งบันทึกว่าผู้สถาปนาอารามนี้ขึ้นคือเจ้าชายเนอากอเอ บาซารับ (1512–1521) และภรรยา มิลิตซา เด็สปินา จารึกอีกแผ่นระบุว่าเจ้าชายราดูแห่งอาฟูมัตส์ ก่อสร้างอาสนวิหารจนแล้วเสร็จในปี 1526 จารึกแผ่นที่สามบันทึกว่ามีการบูรณะในปี 1681 โดยเจ้าชายเชร์บัน กันตากูซีโน และจารึกที่สี่ระบุว่ามีการบูรณะในปี 1804 โดยมุขนายกองค์ที่หนึ่งนามว่าโยเซฟ มีการสร้างอาสนวิหารขึ้นใหม่ในปี 1875 ถึง 1885 และประกอบพิธีอุทิศใหม่ในปี 1886

ตำนานต่าง ๆ ของกูร์เตอาเดอาร์เจชได้เป็นแรงบันดาลใจให้แก่กวีชาวโรมาเนียหลายคน รวมถึงวาซีเล อาเล็กซันดรี ตำนานพื้นถิ่นหนึ่งเล่าว่า เมื่อเนอากอเอ บาซารับ ถูกจับกุมตัวเป็นตัวประกันอยู่ที่คอนสแตนติโนเปิล ได้ออกแบบมัสยิดที่สวยงามหลังหนึ่งถวายสุลต่าน หลังถูกปล่อยตัวกลับมาก็ได้สร้างอาสนวิหารขึ้นโดยใช้วัตถุดิบที่มีเหลือเกินมา

เมื่อวันที่ 16 ธันวาคม 2017 อดีตกษัตริย์มีฮาเอลที่หนึ่งได้รับการประกอบพิธีศพโดยรัฐฝังร่างไว้ที่นี่เคียงข้างราชินีอันเน ซึ่งเสียีชวิตเมื่อปี 2016

ร่างของมารดาของกษัตริย์มิฮาเอล เฮเลน ได้ถูกขนย้ายจากสุสานบอเดอโวในสวิตเซอร์แลนด์เมื่อ 18 ตุลาคม 2019 และมาฝังที่นี่เมื่อ 19 ตุลาคม

อ้างอิง
-------

1. ↑  Gheorghescu, Chesarie. "Manastirea Curtea de Arges" [Arges Monastery]. *Orthodox Christian* (ภาษาโรมาเนีย). สืบค้นเมื่อ 24 March 2020.
2. ↑  "Manastirea Curtea de Arges" [Arges Monastery]. *Romanian Monasteries* (ภาษาโรมาเนีย). สืบค้นเมื่อ 24 March 2020.
3. 1 2 3  Chisholm 1911, p. 650.
4. ↑  Chisholm 1911, pp. 650–651.
5. ↑  Chisholm 1911, p. 651.
6. ↑  Thorpe, Nick (9 December 2017). "King Michael: Romanians unite to mourn their last monarch". *BBC News*.
7. ↑  "Romanian crowds and European royals turn out for King's funeral". *Times of Malta*. 16 December 2017.
8. ↑  "European royals come to Romania for King Michael's funeral". *Romania Insider.com*. 12 December 2017.
9. ↑  Mutler, Alison (16 December 2017). "Romanians Pay Their Respects During King Michael's Funeral". *Time*. Associated Press. คลังข้อมูลเก่าเก็บจากแหล่งเดิมเมื่อ 17 December 2017. สืบค้นเมื่อ 24 March 2020.
10. ↑  "Remains of Queen Mother Helen brought back to Romania". *Romania Insider.com*. 18 October 2019. สืบค้นเมื่อ 24 March 2020.

* บทความนี้ ประกอบด้วยข้อความจากสิ่งพิมพ์ซึ่งปัจจุบันเป็นสาธารณสมบัติ: Chisholm, Hugh, บ.ก. (1911). "Curtea de Argesh". *สารานุกรมบริตานิกา ค.ศ. 1911*. Vol. 7 (11 ed.). สำนักพิมพ์มหาวิทยาลัยเคมบริดจ์. pp. 650–651.